Neuvoston asetuksen N:o 17 19 artiklan 3 kohdan mukainen tiedonanto

Asia COMP/C1/N.38.370 - BT Cellnet & BT3G/One2One Personal Communications ("UK Agreement")

(2002/C 214/08)

(ETA:n kannalta merkityksellinen teksti)

1. JOHDANTO

1. Helmikuun 6 päivänä 2002 BT Cellnet Limited ("BT Cellnet"), BT3G Limited ("BT3G") (nykyisin O2 UK Limited) ja One2One Personal Communications Limited ("One2One") (nykyisin T-Mobile (UK) Limited) ilmoittivat komissiolle 20 päivänä syyskuuta 2001 tekemästään sopimuksesta, joka koskee infrastruktuurin yhteiskäyttöä ja kansallisia verkkovierailuja kolmannen sukupolven GSM-matkaviestinnässä ("3G") Yhdistyneen kuningaskunnan markkinoilla. Ilmoituksessaan BT Cellnet, BT3G ja One2One ("osapuolet") ovat pyytäneet joko EY:n perustamissopimuksen 81 artiklan 1 kohdan mukaista puuttumattomuustodistusta tai 81 artiklan 3 kohdan mukaista poikkeusta(1).

2. Helmikuussa 2002 komissio julkaisi ensimmäisen tiedonannon, jossa tehtiin yhteenveto ilmoitetusta sopimuksesta ja kehotettiin kolmansia osapuolia esittämään huomautuksensa(2). Nyt komissio on tutkinut ilmoitetun sopimuksen ja muodostanut alustavan kannan. Tämä tiedonanto julkaistaan asetuksen 17/62 19 artiklan 3 kohdan nojalla, jotta kolmannet osapuolet voisivat esittää huomautuksensa komission ehdottamasta lähestymistavasta. Kolmannet osapuolet voivat toimittaa huomautuksensa komissiolle yhden kuukauden kuluessa tämän tiedonannon julkaisemisesta Euroopan yhteisöjen virallisessa lehdessä.

2. OSAPUOLET

3. BT Cellnet on toimiluvan saanut 2G-verkon matkaviestintäoperaattori, ja BT3G:llä on toimilupa 3G-verkon(3) ylläpitämiseen Yhdistyneessä kuningaskunnassa. Molemmat ovat kokonaan mmO2 plc:n, aikaisemmin British Telecommunications plc:n määräysvallassa olleen matkaviestintäyrityksen, omistuksessa olevia tytäryhtiöitä. Tytäryhtiöidensä kautta mmO2 ylläpitää verkkoja Yhdistyneessä kuningaskunnassa (BT Cellnet, jonka uusi nimi on O2 UK Limited, sekä BT3G), Saksassa (VIAG, jonka uusi nimi on O2 Germany), Alankomaissa (Telfort, jonka uusi nimi on O2 Netherlands), Irlannin tasavallassa (Digifone, jonka uusi nimi on O2 Ireland) ja Mansaarella (Manx Telecom). Maaliskuun 31 päivänä 2002 päättyneellä tilikaudella mmO2-konsernin liikevaihto oli 4,3 miljardia puntaa (noin 6,7 miljardia euroa).

4. One2One on 2G- ja 3G-verkkojen toimiluvan saanut matkaviestintäoperaattori Yhdistyneessä kuningaskunnassa, ja se on kokonaan Deutsche Telekom Mobile Holdings Limitedin omistuksessa oleva tytäryhtiö, ja Deutsche Telekom Mobile Holdings Limited on puolestaan kokonaan T-Mobile International AG:n omistuksessa oleva tytäryhtiö. T-Mobile International AG omistaa osuuksia matkaviestintäoperaattoreista Yhdistyneessä kuningaskunnassa (One2One, jonka uusi nimi on T-Mobile (UK) Limited, T-Motion, Virgin Mobile), Itävallassa (max.mobil.), Tsekissä (Radiomobil) ja Yhdysvalloissa (VoiceStream). T-Mobile International AG:llä on myös tytäryhtiöitä, jotka toimivat Alankomaissa (BEN, CMobil), Venäjällä (MTS) ja Puolassa (PTC). Tilikaudella 2001 DTAG:n maailmanlaajuinen liikevaihto oli 48,3 miljardia euroa ja T-Mobile International AG:n maailmanlaajuinen liikevaihto oli 14,6 miljardia euroa.

3. TUOTTEET JA PALVELUT

5. 3G-palvelut perustuvat matkaviestintäjärjestelmiin, joiden välityksellä voidaan tarjota erityisesti innovatiivisia multimediapalveluja paremmin kuin GSM:n tapaisten toisen sukupolven järjestelmien välityksellä ja joissa käytetään sekä maanpäällisiä että satelliittiperustaisia osia. Näille palveluille ovat luonteenomaisia: i) multimediavalmiudet, täyttä liikkuvuutta ja rajoitettua liikkuvuutta tukevat sovellukset eri maantieteellisillä alueilla yli sen, mihin 2G-järjestelmät pystyvät, ii) tehokas pääsy Internetiin, organisaatioiden sisäisiin verkkoihin (intranet) ja muihin Internet-protokollaan (IP) perustuviin palveluihin, iii) korkealaatuinen puheensiirto, joka vastaa kiinteiden verkkojen laatutasoa, iv) palvelujen siirrettävyys 3G-ympäristöjen kesken, v) toiminta yhdessä saumattomassa ympäristössä, mihin sisältyy myös täydellinen verkkovierailu GSM-verkoissa sekä UMTS-verkkojen maanpäällisten ja satelliittivälitteisten osien välillä. Tällä sopimuksella osapuolet pyrkivät pääsemään Yhdistyneen kuningaskunnan kansallisille 3G-infrastruktuurimarkkinoille ja verkkovierailupalvelujen tukkumarkkinoille. Vaikka sopimuksella edistetään osapuolten erillistä pääsyä 3G-palvelujen vähittäismarkkinoille, se ei suoranaisesti liity vähittäismarkkinoihin.

6. Tämä ilmoitus koskee suoraan seuraavia tuotteita/palveluja: a) 2G-, 2,5G- ja 3G-infrastruktuurin käyttöoikeus ja käyttö sekä b) kansallisten 3G-verkkovierailujen tarjonta tukkupalveluna. Näillä markkinoilla todellisia tai mahdollisia kilpailijoita ovat Yhdistyneen kuningaskunnan muut kolme 3G-verkkoja ja -palveluja koskevien toimilupien haltijaa, ja mahdollisia kilpailijoita voivat olla kolmannet osapuolet, jotka myyvät edelleen näiden muiden operaattorien verkkojen tai osapuolten verkkojen käyttöoikeuksia ja tukkuperiaatteella tarjottavia verkkovierailupalveluja. Koska 3G-verkkoja ja -palveluja ei vielä ole otettu käyttöön, markkinaosuuksista tai 2G- ja 3G-palvelujen keskinäisestä korvaavuudesta ei toistaiseksi voida esittää täsmällistä arviota.

4. OIKEUDELLINEN PERUSTA JA TAUSTATIEDOT

4.1 Kolmannen sukupolven matkaviestinnän kehitys EU:ssa

7. Tähän mennessä digitaaliset matkaviestintäverkot ja -palvelut ovat EU:ssa perustuneet GSM-standardeihin. Eurooppalaiset televiestintäyritykset kehittävät ja valmistelevat parhaillaan käyttöönotettavaksi matkaviestintäverkkoja ja -palveluja, joissa käytetään GSM-standardien kolmatta sukupolvea (3G)(4). 3G:ssä yhdistyvät langaton matkaviestintäteknologia ja suuret tiedonsiirtonopeudet, ja se helpottaa kuluttajien mahdollisuuksia käyttää Internet-palveluja matkapuhelimitse. 3G:n kehitys EU:ssa perustuu yhteiseen teknologiseen perustaan, yleismaailmalliseen matkaviestintäjärjestelmään (UMTS) sekä radiotaajuuksien yhdenmukaistamiseen ja yhdenmukaisen sääntely-ympäristön määrittelyyn.

8. Näiden yhdenmukaistamistavoitteiden saavuttamiseksi Euroopan parlamentti ja neuvosto hyväksyivät vuonna 1997 direktiivin telepalvelualan yleisten valtuutusten ja yksittäisten toimilupien yhteisistä puitteista(5). Sitä seurasi vuoden 1998 lopussa päätös kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä(6). Siinä jäsenvaltiot velvoitettiin mahdollistamaan UMTS-palvelujen käyttöönotto alueellaan 1 päivään tammikuuta 2002 mennessä ja painotettiin Euroopan telehallintojen neuvottelukunnan (CEPT) ja Euroopan telealan standardointilaitoksen (ETSI) kaltaisten teknisten elinten osuutta taajuuksien käytön yhdenmukaistamisessa ja yhteisen ja avoimen standardin edistämisessä yhteensopivien UMTS-palvelujen tarjoamiseksi koko Euroopassa.

9. Komissio puolestaan julkaisi maaliskuussa 2001 tiedonannon, joka käsitteli nykytilannetta ja tulevia toimia kolmannen sukupolven matkaviestinnän käyttöönottamiseksi EU:ssa(7). Tässä tiedonannossa huomioidaan televiestintäoperaattorien hankala rahoitustilanne kaikkialla EU:ssa sekä käyttöönottoon liittyvät suuret infrastruktuuri-investointikustannukset, jotka yhdessä saavat operaattorit tekemään infrastruktuurin yhteiskäyttöjärjestelyjä. Tiedonannossa päätellään, että taloudellista hyötyä tuottavaa verkkoinfrastruktuurin yhteiskäyttöä on periaatteessa syytä edistää edellyttäen, että kilpailusääntöjä ja muuta asiaan liittyvää yhteisön oikeutta noudatetaan(8). Vastikään julkaistussa seurantatiedonannossa(9) komissio korostaa jatkavansa työtä kansallisten hallintojen kanssa parhaiden käytäntöjen määrittelemiseksi verkkojen yhteiskäytölle.

4.2 Verkon yhteiskäyttö

10. Osapuolten verkon yhteiskäyttöä koskevan sopimuksen kannalta merkittävä peruserottelu on radioliityntäverkon (Radio Access Network, RAN) ja runkoverkon välinen ero.

11. RAN: tämä käsittää mastojen ja antennien sijoituspaikat, paikalliset tukilaitekaapit (Site Support Cabinets, SSC) ja virtalähteen sekä antennit, yhdistimet ja siirtoyhteydet, Node B:t eli tukiasemat, jotka vastaanottavat ja lähettävät dataa taajuuksilla ja ohjaavat yksittäistä verkon solua, ja radioverkko-ohjaimet (Radio Network Controller, RNC), joista kukin ohjaa useaa Node B -tukiasemaa ja on yhteydessä runkoverkkoon.

12. Runkoverkko: tämä on verkon älykäs osa, joka koostuu matkapuhelinkeskuksista (Mobile Switching Centre, MSC), erilaisista tukisolmuista, palvelualustoista, asiakkaiden kotirekistereistä sekä käyttö- ja kunnossapitokeskuksista. Se on liitetty kiinteisiin ISDN- (digitaalinen monipalveluverkko) ja Internet-verkkoihin.

>PIC FILE= "C_2002214FI.001801.TIF">

13. 3G-verkon yhteiskäyttö voidaan toteuttaa useilla eri tasoilla ja siihen liittyvän yhteistyön määrä voi vaihdella. Operaattorin säilyttämän riippumattomuuden aste riippuu siitä, mitkä verkon osat ovat yhteiskäytössä, ja sen jäljellä olevasta kyvystä asentaa erillisiä osia (suunnittelun vapaus). Verkon yhteiskäytön kohteet voidaan erotella kasvavan yhteiskäyttöasteen mukaisessa järjestyksessä:

- laitteistopaikat, joiden yhteiskäyttö vaihtelee yksittäisten mastopaikkojen(10) yhteiskäytöstä koko laitteistoverkoston yhteiskäyttöön (mikä vaatii yhdenmukaista verkkorakennetta) ja voi kattaa tukilaitteiston kuten tukilaitekaapit (SSC),

- tukiasemat (Node B) ja antennit,

- radioverkko-ohjaimet (RNC),

- runkoverkot, mukaan lukien matkapuhelinkeskukset (MSC) ja erilaiset tietokannat,

- taajuudet.

Kansallisissa verkkovierailuissa kyseisillä operaattoreilla ei ole sinänsä mitään verkon osia yhteiskäytössä, vaan ne vain käyttävät toistensa verkkoa palvelujen tarjoamiseen omille asiakkailleen.

14. Ilmoituksessaan osapuolet käyttävät termiä "laitteistopaikkojen yhteiskäyttö" infrastruktuurin yhteiskäytöstä, joka ulottuu Node B- ja RNC-tasolle mutta ei sisällä näitä osia (toisin sanoen ensimmäinen luetelmakohta edellä). Osapuolet eivät suunnittele runkoverkkojensa yhteiskäyttöä, mutta niiden sopimus kattaa kansalliset verkkovierailut.

4.3 Kansallinen sääntelykehys

15. Jollei yhteisön oikeuden ensisijaisuutta koskevasta periaatteesta muuta johdu, verkkoinfrastruktuurin yhteiskäytössä on otettava huomioon sovellettavat kansalliset toimilupien myöntämis- ja sääntelyvaatimukset(11). Sekä Yhdistyneen kuningaskunnan yleisessä kansallisessa sääntelykehyksessä että osapuolten 3G-toimilupien ehdoissa asetetaan parametreja verkon yhteiskäytölle. Niitä ovat muun muassa seuraavat toimenpiteet:

- verkon toteutusvaatimukset, jotka koskevat erityiseen aikatauluun sidottua tosiasiallista kattavuutta, muun muassa vaatimus 80 prosentin väestöosuuden kattamisesta vuoden 2007 loppuun mennessä,

- yleiset velvoitteet, joita kaavoitusrajoitukset ja ympäristönäkökohdat aiheuttavat esimerkiksi laitteistopaikkojen ja antennien yhteiskäytön osalta,

- mahdollisuus määrätä laitteistojen ja palvelujen yhteiskäytöstä tapauskohtaisesti, mikä koskee myös verkon yhteiskäyttöä,

- sallittua verkon yhteiskäyttöä koskevat rajoitukset, jotka liittyvät esimerkiksi älyverkkopalvelujen ja arkaluontoisten asiakastietojen yhteiskäyttöön.

16. Oftel on Yhdistyneen kuningaskunnan kansallinen televiestinnän sääntelyviranomainen (NRA), jonka vastuualueeseen ilmoitettu sopimus kuuluu. Oftel julkaisi toukokuussa 2001 yleiset ohjeet, joissa se suositteli, että infrastruktuurien yhteiskäyttöä arvioitaisiin tapauskohtaisesti yksittäisten ehdotusten pohjalta(12).

17. Kansallista sääntelykehystä ja EU:n kilpailusääntöjä sovelletaan rinnakkain ja kumulatiivisesti. Kansalliset säännöt eivät saa olla ristiriidassa EU:n kilpailusääntöjen kanssa, eikä kansallisten sääntöjen ja asetusten mukaisuus saa vaikuttaa EU:n kilpailusääntöjen mukaisen arvioinnin tulokseen. Näin ollen ilmoitetusta sopimuksesta on tarpeen tehdä täydellinen EU:n kilpailusääntöjen mukainen arvio.

5. SOPIMUS

18. BT Cellnet, BT3G ja One2One tekivät 20 päivänä syyskuuta 2001 sopimuksen (jäljempänä "sopimus"), jonka mukaan ne tekevät yhteistyötä 3G-laitteistopaikkojen yhteiskäytön ja kansallisten verkkovierailujen puitteissa. Sopimus kattaa myös tietyt 2G- ja 2,5G-infrastruktuurit. Osapuolet ylläpitävät erillisiä runkoverkkoja ja palvelutarjontaa. Sopimukseen sisältyy myös määräyksiä, jotka varmistavat, että vain ehdottoman tarpeellisia tietoja vaihdetaan. Osapuolet erottavat sopimuksessa kolme aluetta: i) ensimmäinen rakennusalue (Initial Build Area, IBA), ii) jaettu alue (Divided Area, DA) ja iii) jäljelle jäävä alue (Remaining Area, RA).

5.1 Laitteistopaikkojen yhteiskäyttö ja kansalliset verkkovierailut ensimmäisellä rakennusalueella (IBA)

19. IBA edustaa aluetta, joka kattaa noin [20-50] prosenttia Yhdistyneen kuningaskunnan väestöstä ja yli [50-80] prosenttia Yhdistyneen kuningaskunnan liikeyrityksistä (toisin sanoen suurimmat kaupunkialueet). Tällä alueella osapuolten välisessä yhteistyössä keskitytään laitteistopaikkojen yhteiskäyttöön pikemminkin kuin kansallisiin verkkovierailuihin, vaikka viimeksi mainittua toimintaa ei suljeta pois. Tämän alueen puitteissa osapuolet suostuvat:

i) sopimuksen 2.3 kohdan nojalla tekemään yhteistyötä 2G-, 2,5G- ja 3G-laitteistopaikkojen suunnittelussa, ostamisessa (ei yhteisomistuksen nojalla), rakentamisessa, käyttöönotossa ja yhteiskäytössä. Laitteistopaikkojen yhteiskäyttö käsittää yhteiset rakenteet, toisin sanoen mastot, tarvikkeet ja laitteet (virtalähde-, teline- ja jäähdytyslaitteet) sisältävät rakenteet 3G-, 2,5G- ja/tai 2G-laitteita varten, eli lähetinvastaanottimet ja tukiasematelineet tai Node B -tukiasemakaapit mutta ei siirtolaitteita tai antenneja;

ii) esittämään omat radiosuunnitelmat ja mikäli tämä osoittautuu järkeväksi, tarkistamaan radiosuunnitelmia, jotta yksittäisten tukiasemasolujen mahdollisia yhteisiä sijainteja voitaisiin hyödyntää mahdollisimman hyvin (sopimuksen 6.2.1-6.2.4 ja 6.7 kohta);

iii) myöntämään toiselle osapuolelle mahdollisuuden yhteiskäyttöön soveltuvaan laitteistopaikkaan niin, että yhteiskäyttöä voidaan harjoittaa [yhdestä vuodesta kolmeen vuotta kestävän valinnaisen ajan] (sopimusasiakirja 8);

iv) myöntämään toiselle osapuolelle ensisijaisen yhteiskäyttöoikeuden siinä tapauksessa, että kolmas osapuoli haluaa käyttää yhteisesti samaa laitteistopaikkaa (sopimusasiakirja 8);

v) tarjoamaan toiselle osapuolelle mahdollisuuden verkkovierailuun ensimmäisellä rakennusalueella siksi aikaa, kun sillä ei ole 3G-radiokuuluvuutta jossakin tietyssä osassa ensimmäistä rakennusaluetta (sopimusasiakirja 1).

Osapuolten suunnittelema laitteistopaikkojen yhteiskäyttöaste ei koske koko RAN:ia (erityisesti Node B:t ja RNC:t eivät sisälly tähän) eikä myöskään taajuuksien tai runkoverkon yhteiskäyttöä.

5.2 Laitteistopaikkojen yhteiskäyttö ja kansalliset verkkovierailut jaetulla alueella (DA)

20. Jaetulla alueella (alue, joka kattaa lisäksi noin [40-70] prosenttia väestöstä) osapuolet hyväksyvät 3G-verkkoa koskevan yhteisen radio- ja toteutussuunnitelman, joka perustuu kunkin osapuolen erillisen alueen periaatteeseen. Kullekin osapuolelle on varattu jaetusta alueesta sille "osoitettu (erillinen maantieteellinen) alue", jotta ne voivat rakentaa 3G-verkkonsa ja ylläpitää sitä yhtenäisten radio- ja toteutussuunnitelmien mukaisesti. Omalla osoitetulla alueellaan kukin osapuoli tarjoaa verkkovierailupalveluja toiselle osapuolelle "vähittäishinta miinus miinus" -mallin pohjalta ("retail minus minus") (sopimuksen 22.1 kohta), eivätkä ne voi tehdä samankaltaisia sopimuksia kolmansien osapuolten kanssa voidakseen tarjota tätä palvelua sopimuksen toiselle osapuolelle (2.5 kohta). Sopimuksen 9.2 kohdan mukaan osapuoli ei voi myöskään käyttää 3G-verkkoa toiselle osapuolelle osoitetulla alueella, vaikka tähän esitetäänkin useita poikkeuksia 11 kohdassa, jolloin ei tarvita toisen osapuolen ennakkohyväksyntää (esim. erikoistapauksia varten, markkinoiden kysyntään vastaamiseksi tai merkittävien asiakkaiden erityistarpeiden täyttämiseksi).

21. Osapuolet sopivat myös, että kaikki uudet laitteistopaikat jaetulla alueella rakennetaan niin, että niissä on riittävästi tilaa ja mastotilaa vähintään kahdelle operaattorille ja että se osapuoli, jolle alue on osoitettu, varaa toiselle osapuolelle tilaa myöhempää käyttöä varten. Osapuolilla on mahdollisuus yhteiskäyttöön [neljästä vuodesta kuuteen vuoteen kestävän valinnaisen ajan], ja tähän kuuluu myös ensisijainen yhteiskäyttöoikeus rajoittamattomaksi ajaksi (sopimusasiakirja 8). Jos laitteistopaikkaa ylläpitävä osapuoli saa tämän yhteiskäyttömahdollisuuden valintaoikeuden päätyttyä kolmannelta osapuolelta tarjouksen, jossa laitteistopaikkojen yhteiskäyttömaksu on sama tai korkeampi(13), laitteistopaikkaa ylläpitävän osapuolen on kuitenkin ilmoitettava toiselle osapuolelle tällaisesta pyynnöstä. Toisella osapuolella on tällöin 14 päivää aikaa vahvistaa, tekeekö se sopimuksen laitteistopaikan yhteiskäytöstä laitteistopaikkaa yhteiskäytössä ylläpitävän operaattorin kanssa.

22. Sopimuksen 14.7 kohdan mukaan kukin osapuoli voi tehdä kansallisia 3G-verkkovierailusopimuksia kolmansien kansallisten 3G-operaattoreiden kanssa (osapuolen itsensä rakentaman ja ylläpitämän verkon osalta), mutta kolmannella operaattorilla ei ole toisen sopimuspuolen verkon käyttöoikeutta ilman tämän suostumusta. Mikään sopimuksessa ei kuitenkaan estä osapuolta myymästä 3G-telepalvelujaan tukkuperiaatteella edelleen kolmansille osapuolille (muille kuin operaattoreille, kuten palveluntarjoajille ja/tai virtuaalisille matkaviestintäverkko-operaattoreille (Mobile Virtual Network Operators, MVNO)) riippumatta siitä, tarjoaako se palveluja omassa verkossaan tai verkkovierailuina toiselle osapuolelle osoitetulla alueella. Sopimuksen 14.7 kohta ei koske kansainvälistä verkkovierailua koskevia järjestelyjä.

5.3 Laitteistopaikkojen yhteiskäyttö ja kansalliset verkkovierailut jäljelle jäävällä alueella (RA)

23. Jäljelle jäävällä alueella, joka kattaa Yhdistyneen kuningaskunnan harvaanasutuimmat alueet, osapuolet sopivat, mikäli markkinaolot tämän sallivat, laajentavansa 3G-verkkojaan jäljelle jäävälle alueelle noudattamalla samoja periaatteita, jotka pätevät jaettuun alueeseen.

5.4 Kesto

24. Sopimus tehdään rajoittamattomaksi ajaksi, mutta kumpikin osapuoli voi päättää sen 31 päivän joulukuuta 2007 jälkeen kahden vuoden irtisanomisajalla.

6. OSAPUOLTEN VÄITTEET

25. Osapuolet perustelevat sopimusta 3G-operaattoreiden taloudellisilla vaikeuksilla, lainsäädännössä vahvistetulla aikataululla (Yhdistyneessä kuningaskunnassa vaaditaan, että verkot kattavat 80 prosenttia väestöstä vuoden 2007 loppuun mennessä) ja tarpeella ottaa huomioon ympäristönäkökohdat.

26. 81 artiklan 1 kohta: Osapuolet väittävät, että sopimuksen tavoitteena ei ole rajoittaa tuntuvasti kilpailua yhteismarkkinoilla EY:n perustamissopimuksen 81 artiklan 1 kohdan vastaisesti, koska niiden mukaan sopimus pikemminkin lisää kilpailua kuin vähentää sitä. Tämä väite perustuu siihen, että osapuolet kilpailevat keskenään verkkotasolla ensimmäisellä rakennusalueella, kun taas yhteistyö jaetulla alueella tarjoaa niille mahdollisuuden kilpailla palvelutasolla muiden 3G-operaattoreiden kanssa koko maan laajuisesti aikaisemmin kuin siinä tapauksessa, että ne eivät tekisi keskenään yhteistyötä.

27. 81 artiklan 3 kohta: Jos sopimuksen katsotaan rajoittavan kilpailua, osapuolet väittävät vaihtoehtoisesti, että näille voidaan myöntää poikkeus 81 artiklan 3 kohdan nojalla. Ne väittävät, että sopimus nopeuttaa 3G-palvelujen tarjoamista, kun osapuolet voivat alentaa 3G-verkon käyttöönottokustannuksia ja tarjota 3G-palveluja loppukäyttäjille aikaisemmin. Osapuolet väittävät, että kuluttajat hyötyvät nopeampien ja innovatiivisempien 3G-palvelujen tarjonnasta alhaisemmin hinnoin. Lisäksi osapuolet eivät yhteistyönsä ansiosta tuota standardoituja palveluja loppukäyttäjille, vaan ne jatkavat suoran kilpailun harjoittamista sisältösovellusten, vähittäishinnoittelun, tukkuhinnoittelun, palveluehtojen, markkina- ja asiakaspalvelukanavan ja markkinoinnin alalla. Tämän vuoksi ne tekevät sen päätelmän, että 3G-verkkoja ja -palveluja koskeva kilpailu paitsi säilyy Yhdistyneen kuningaskunnan markkinoilla myös lisääntyy sopimuksen ansiosta.

7. PÄÄTELMÄ

28. Komissio aikoo suhtautua myönteisesti ilmoitettuun sopimukseen. Sitä ennen komissio kehottaa asianomaisia toimittamaan huomautuksensa kuukauden kuluessa tämän tiedonannon julkaisemisesta viitteellä "Asia COMP/N.38.370 - BT Cellnet & BT3G ja One2One (Verkkovierailut Yhdistyneessä kuningaskunnassa)" seuraavaan osoitteeseen tai faksinumeroon: Euroopan komissio Kilpailun pääosasto (DG COMP)

Linja C

B - 1049 Bruxelles/Brussel faksi (32-2) 296 70 81 sähköposti: wolf.sauter@cec.eu.int

29. Jos huomautuksia esittävä osapuoli katsoo huomautustensa sisältävän liikesalaisuuksia, sen on ilmoitettava ne kohdat, joita sen mielestä ei tulisi julkistaa sen vuoksi, että ne sisältävät liikesalaisuuksia tai muuta luottamuksellista aineistoa, ja perusteltava pyyntönsä. Jos komissio ei saa perusteltua pyyntöä, se olettaa, että huomautukset eivät sisällä luottamuksellisia tietoja.

(1) Komissio on myös saanut T-Mobile Deutschland GmbH:lta ja VIAG Interkom GmbH:lta tähän asiaan liittyvän, 1. helmikuuta 2002 päivätyn ilmoituksen, joka koskee kahdenvälistä sopimusta 3G-verkon käyttöönotosta ja 3G-verkkovierailuista Saksassa. Tämä sopimus käsitellään erikseen (asia COMP/N.38.369 - Rahmenvertrag).

(2) EYVL C 53, 28.2.2002, s. 18.

(3) Toukokuussa 2000 Yhdistyneen kuningaskunnan hallitus myönsi taajuushuutokauppamenettelyn päätteeksi viisi 3G-toimilupaa, joista maksettiin 38,5 miljardia euroa. Yritykset, joille toimiluvat myönnettiin, olivat Orange, BT3G, Vodafone, One2One ja H3G.

(4) Ensimmäinen sukupolvi oli GSM 900, toinen sukupolvi DCS 1800 (josta nykyään käytetään nimeä GSM 1800), ja GPRS-järjestelmää pidetään usein välivaiheena ("2,5G") matkalla 2G:stä 3G:hen.

(5) Euroopan parlamentin ja neuvoston direktiivi 97/13/EY, annettu 10 päivänä huhtikuuta 1997 (EYVL L 117, 7.5.1997, s. 15). Tässä direktiivissä säädetään menettelyistä, joilla myönnetään valtuudet televiestintäpalvelujen tarjoamista varten, ja tällaisiin valtuuksiin liittyvistä ehdoista.

(6) Euroopan parlamentin ja neuvoston päätös N:o 128/1999/EY, tehty 14 päivänä joulukuuta 1998 (EYVL L 17, 22.1.1999, s. 1).

(7) "Kolmannen sukupolven matkaviestinnän käyttöönotto Euroopan unionissa: Nykytilanne ja tulevat toimet", KOM(2001) 141 lopull., 20.3.2001.

(8) Edellä mainitun tiedonannon 4.3 kohta.

(9) "Kohti kolmannen sukupolven matkaviestinnän toteuttamista", KOM(2002) 301 lopull. 11.6.2002.

(10) On syytä panna merkille, että Yhdistyneessä kuningaskunnassa on mastojen ja antennien sijoituspaikkojen ostamiseen, ylläpitoon ja hallintaan erikoistuneita itsenäisiä yrityksiä, jotka tarjoavat palvelujaan verkko-operaattoreille ja edistävät laitteistopaikkojen yhteiskäyttöä.

(11) Eräät muut EU:n kansalliset sääntelyviranomaiset ovat antaneet ohjeita edellytyksistä, joilla infrastruktuurin yhteiskäyttö olisi kansallisten toimilupien myöntämis- ja sääntelyvaatimusten mukaista. Yhdistyneessä kuningaskunnassa Oftel julkaisi toukokuussa 2001 kannan, joka on nähtävillä osoitteessa http://www.oftel.gov.uk/publications/mobile/infrashare0501.htm. Saksassa RegTP julkaisi tulkintansa UMTS-toimilupien myöntämisehdoista teknologian viimeaikaisen kehityksen huomioon ottaen, RegTP (6 päivänä kesäkuuta 2001), saatavilla osoitteesta www.regtp.de. Alankomaiden ja Ranskan sääntelyviranomaiset ovat julkaisseet vastaavia asiakirjoja, jotka ovat saatavilla osoitteista http://www.opta.nl/download/concept_notitie_nma_vw_opta_umts_netwerken_190701.pdf ja http://www.art-telecom.fr/dossiers/umts/partage-infras.htm.

(12) Edellä mainittu julkaisu.

(13) Osapuolet ovat sopineet omistuksessa tai määräysvallassa olevien laitteistopaikkojen maksuista (eli hinnastosta) tai käyneet niistä kaupalliset neuvottelut kohtuullisten markkinahintojen mukaisesti.